郡名詩呈呂元鈞五首  其一
作者：孔平仲
朝代：宋

paragraphs: 元鈞家成都，洪秀稟天質。
紫微耀文采，青鎖聯近密。
德全無所累，道在固不屈。
暮年徙江湖，寓舍安蓬蓽。
種花憐衛足，養烏愛均一。
南軒幽興發，北牖高臥佚。
福慶有諸郎，壽康踰七帙。
循環視天理，一馬齊萬物。
我進亦隨隨，衰白紆郡紱。
屢聞曠達論，頓覺蒙陋失。
秋風吹楚澤，黄葉弄蕭瑟。
潭水凝練光，衡門刻霜骨。
登樓足嘉景，分務饒暇日。
且復相從游，新醅侑梨栗。